***Sporočilo za medije***

Zadeva: **Izzivi Turizma na Postojnskem**

Postojna, 16.2.2024

**Turizmu na Postojnskem se v zadnjih letih pristopa strateško in sistematično z namenom izboljšati pogoje gospodarskim subjektom za razvoj turistične dejavnosti, obiskovalcem omogočiti avtentično izkušnjo na širšem območju, prebivalcem pa večjo blaginjo. Kljub temu se soočamo z različnimi izzivi, ki zahtevajo celovitejši pristop ter sodelovanje vseh deležnikov.**

In prav te teme smo nagovarjali na okrogli mizi »Izzivi turizma na Postojnskem« v organizaciji Visit Postojna.

Da je temu tako, smo si enotni vsi deležniki, ki so posredno ali neposredno povezani s turizmom. Saj smo konec koncev ljudje tisti, ki delamo turizem.

Neizpodbitno je Postojna kot destinacija svetovno znana zaradi dveh izjemnih znamenitosti Postojnske jame in Predjamskega gradu vendar smo prepričani, da imamo še veliko več, kar lahko gostu, ki pride v Postojno ponudimo.

Skozi izmenjavo izkušenj in stališč, ki je včeraj potekala na dogodku Izzivi turizma na Postojnskem, smo pod taktirko moderatorke Marjane Grčman iskali rešitve na izzive, ki so pred nami za še drznejši in ambicioznejši razvoj turizma na Postojnskem. Okrogle mize so se udeležili turistični ponudniki iz različnih segmentov turizma; od gostincev, hotelirjev, sobodajalcev pa vse do lokalnih vodnikov in umetnikov ter upraviteljev turističnih jam, kot tudi predstavniki lokalne samouprave.

Občina Postojna skupaj z Visit Postojna pripravlja novo Strategijo razvoja turizma 2024-2029, v kateri se osredotoča na posamezne »stebre«, ki so ključnega pomena za razvoj turizma tudi izven poletne turistične sezone. V sodelovanju z RDO Postojnska jama – Zeleni kras, ki strategijo tudi pripravlja, spremljamo spremembe v vedenju potrošnikov, njihove potrebe in zanimanja ter opozarjajo na novosti, ki jih kot turistični sektor ne smemo spregledati. Istočasno pa se zavedamo naše odgovornosti do lokalne skupnosti in okolja v katerem živimo.

Neenakomerna preobremenjenost turističnih znamenitosti in infrastrukture, predstavlja izziv tako za lokalno prebivalstvo kot tudi za obiskovalce. Za obravnavo tega problema si bomo tudi v prihodnje prizadevali z uvajanjem ukrepov za razbremenitev najbolj obiskanih območij in razvoj alternativnih turističnih produktov ter doživetij. Promet skozi Postojno in proti Predjami je npr. eden od takšnih izzivov, ki smo jih v sodelovanju z Občino Postojna že začeli reševati in jih bo potrebno tudi v prihodnosti naslavljati.

Poleg tega se soočamo tudi z izzivi trajnostnega turizma. Ohranjanje naravne in kulturne dediščine, varovanje okolja ter zagotavljanje trajnostnih turističnih praks, so ključni za dolgoročni uspeh turizma na Postojnskem. Zelena shema slovenskega turizma nam nudi smernice in okvir za doseganje trajnostnega razvoja, vendar zahteva nenehna prizadevanja in angažma vseh deležnikov.

Pomembno vprašanje, ki zahteva pozornost, je tudi kakovost turistične ponudbe. Nenehno izboljševanje kakovosti storitev in infrastrukture je ključno za ohranjanje konkurenčnosti destinacije in zadovoljstva obiskovalcev. Tu so izzivi na področju razvoja novih turističnih produktov oz. nadgradnja obstoječih, kulinarike, specializirane ponudbe za določene segmente turistov kot so kolesarji, in pohodniki. Pa razvoj kulturnega, športnega in prireditvenega turizma.

Eden največjih izzivov pa je še vedno pomanjkanje strokovnega kadra v sektorju gostinstva in turizma, kar posledično vpliva na obseg in kakovost ponudbe. Le s sodelovanjem med javnim sektorjem, turističnimi ponudniki, lokalnim prebivalstvom in ostalimi deležniki, bomo lahko ustvarili dobre delovne pogoje in zagotovili, da bo turizem v Postojni v skladu z zastavljeno vizijo resnično ustvarjal večjo dodano vrednost za vse.

Postojna ima vse potenciale za razvoj, izjemno kulturno in naravno dediščino v svetovnem pomenu, bogato tradicijo, kulinariko, ki doživlja preporod, gostoljubnost in srčnost ljudi. Na nas pa je, ali bomo te potenciale izkoristili.